KIRJALLINEN KYSYMYS P-0871/03

esittäjä(t): Bart Staes (Verts/ALE) komissiolle

(13. maaliskuuta 2003)

Aihe: Lentoyhtiöiden ja CIA:n välinen henkilötietojen vaihto

Tiedotusvälineissä maaliskuun alussa ilmestyneiden tietojen mukaan komissio oli tehnyt sopimuksen Yhdysvaltojen kanssa lentomatkustajien henkilötietojen vaihdosta. Kyseessä ei ollut ainoastaan henkilöiden nimitietojen vaihto, sillä tietoja välitettiin jopa henkilöiden lennoilla nauttineesta ruoasta. Liikenteestä vastuussa olevan komission jäsenen Loyola de Palacion tiedottajan lakoninen vastaus oli, että kyseinen sopimus on eurooppalaisen lainsäädännön mukainen ja että henkilöiden, joiden nimi on Muhammed ja jotka eivät halua syödä sianlihaa ei tarvitse lentää Yhdysvaltoihin, tai he voivat aina tilata voileivän.

Amsterdamin yliopiston informaatio-oikeuden laitoksen tutkijan Lodewijk Asscherin ensireaktio oli, että tämänkaltaisia tietoja ei välitetä ilman asianmukaisten henkilöiden suostumusta edes eurooppalaisten valtioiden välillä. Hän viittasi myös siihen, että kyseistä tietoa välitetään myös kaikenlaisiin tieto- tai jäljityspalveluiden tietokonejärjestelmiin. Poliittisten reaktioiden perusteella vaikuttaa siltä, että Belgian asiasta vastaavat ministerit eivät olleet tietoisia komission ja CIA:n sopimuksesta, eikä heitä kuultu asiasta.

Miksi komissio neuvotteli tämän sopimuksen CIA:n kanssa, eikä pyytänyt lisätietoja jäsenvaltioilta, ja voiko se vahvistaa, että tähän sopimukseen eivät kuuluneet tiedot matkustajien tilaamasta ruoasta?

Millä perusteella komissio päätti, että tietojen vaihto pelkästään Yhdysvaltain kanssa on niin tärkeää, että toimittiin Yleissopimuksen ihmisoikeuksien ja perusvapauksien suojaamiseksi 8 artiklan ja direktiiviin 95/46/EY(1) luonteen vastaisesti ja annettiin tietoja jopa lentomatkustajien aterioista?

Onko komissio ryhtynyt toimiin siviili-ilmailun turvaamista koskevan asetuksen (EY) N:o 2320/2002(2) 10 artiklan vuoksi varmistaakseen erityisesti, ovatko Yhdysvaltojen lentokentät määriteltyjen välttämättömien turvallisuusmääräysten mukaisia?

(1) EYVL L 281, 23.11.1995, s. 31.

(2) EYVL L 355, 30.12.2002, s. 1.

Frits Bolkesteinin komission puolesta antama vastaus

(16. huhtikuuta 2003)

Kuten arvoisalle parlamentin jäsenelle on suullisesti kerrottu, kirjallisessa kysymyksessä esitetyt lainaukset, jotka mainitaan tiedotusvälineistä saaduiksi, on aiheettomasti pantu Loyola de Palacion tiedottajan nimiin.

Komissio korostaa, että mitään sopimusta ei tässä vaiheessa ole tehty Yhdysvaltain viranomaisten kanssa. Komissio on sen sijaan aloittanut vuoropuhelun Yhdysvaltain tullin kanssa, joka on toimitettavien tietojen vastaanottaja, eikä CIA:n kanssa, kuten esitetyssä kysymyksessä annetaan ymmärtää. Vuoropuhelun tuloksia ovat toisaalta komission ja Yhdysvaltain tullin yhteinen julkilausuma (Joint Statement) ja toisaalta Yhdysvaltain tullin yksipuoliset sitoumukset, erityisesti arkaluonteisiksi katsottujen tietojen suojaa koskeva erityissitoumus.

Vuoropuhelun aiheena ovat Yhdysvaltojen käyttöön ottamat erilaiset säädökset, joilla matkustajien ja miehistön jäsenten henkilötietojen toimittamisesta tehdään pakollista. Yhdysvaltain viranomaisten edellyttämien tietojen toimittamatta jättämisestä aiheutuvat seuraukset ovat erittäin raskaat. Ne vaihtelevat matkustajien lisätarkastusten toteuttamisesta (mikä voi aiheuttaa pitkiä jonoja saavuttaessa Yhdysvaltoihin) sakkojen määräämiseen lentoyhtiöille ja jopa laskeutumislupien epäämiseen. Erityinen määräaika, jota on jo lykätty useita kertoja ja joka koskee Yhdysvaltain viranomaisten suoraa pääsyä lentoyhtiöiden tietokantoihin, päättyi maaliskuussa. Kuten arvoisa parlamentin jäsen mainitsee, kyseiset tietokannat voivat sisältää tiedon matkustajan valitsemasta ateriavaihtoehdosta.

Yhdysvaltain tullin kanssa käydyn vuoropuhelun tavoitteena oli päästä lopulliseen ratkaisuun, jolla taattaisiin, että toimitetuille tiedoille annetaan asianmukainen suoja Yhdysvalloissa direktiivin 95/46/EY ja ihmisoikeuksien ja perusvapauksien suojaamista koskevan yleissopimuksen 8 artiklan vaatimusten mukaisesti.

Tällä välin Yhdysvaltain tulli on sitoutunut varmistamaan toimitettujen tietojen suojan ja erityisesti tarjoamaan vahvistetun suojan tiedoille, joita voidaan pitää arkaluonteisina direktiivin 95/46/EY 8 artikla huomioon ottaen. Erityisen ateriavaihtoehdon valintaa voidaan pitää tällaisena tietona, jos sen avulla voidaan saada selville henkilön kuuluminen tiettyyn rodulliseen tai etniseen ryhmään tai hänen uskonnollinen vakaumuksensa. Yhdysvaltain tulli on ilmoittanut, ettei se käytä näitä tietoja niiden matkustajien tunnistamiseen, jotka joutuvat lisätarkastuksiin, eikä se jaa tietoja systemaattisesti maan muiden viranomaisten kanssa. Yhdysvaltain tullin mukaan muilla virastoilla olisi mahdollisuus saada tietoja vain tapauskohtaisesti, ja tiedot olisivat yksittäistietoja. Lisäksi Yhdysvaltain tulli on ilmoittanut, että se antaa luvan tällaisiin tiedonsiirtoihin ainoastaan silloin, kun kyseessä on terrorismin ja vakavan rikollisuuden torjunta, ja tällöin myös noudatetaan erityismenettelyä.

Komissio korostaa, että tietosuojasta vastaaville itsenäisille viranomaisille jäsenvaltioissa ja lentoyhtiöille on tiedotettu komission toimenpiteistä asiassa.

Lisäksi komissio korostaa, että tiedonsiirtoa ei tehdä asianomaisten henkilöiden tietämättä. Direktiivissä 95/46/EY säädetään nimittäin tiedotusvelvollisuudesta asianomaisille henkilöille (matkustajille ja miehistön jäsenille), jos heidän tietojaan käsitellään. Komission yksiköiden säännölliset yhteydenotot lentoyhtiöihin tässä asiassa ovat antaneet mahdollisuuden lisätä lentoyhtiöiden tietoisuutta tämän velvollisuuden noudattamisen välttämättömyydestä. Komission tietojen mukaan lentoyhtiöt ovat alkaneet tiedottaa matkustajilleen tietojen siirroista Yhdysvaltoihin.

Mitä tulee erilliseen kysymykseen asetuksen 2320/2002 10 artiklan soveltamisesta, joka koskee mahdollisuuksia kehittää mekanismi sen arvioimiseksi, täyttävätkö kolmansien maiden lentokentiltä saapuvat lennot olennaiset turvavaatimukset, joista säädetään EU-lainsäädännössä, tämä työ on käynnissä. Kun tällainen mekanismi on kehitetty jäsenvaltioiden kanssa, sitä sovelletaan kaikkiin Euroopan yhteisöön suuntautuviin lentoihin, myös niihin, jotka tulevat Yhdysvalloista.